
REGLEMENT FOR EKSTERNT FINANSIERT VIRKSOMHETEN VED UNIVERSITETET I TROMSØ

Reglement av 14.12.2000

Avgrensninger og definisjoner i reglementet

§ 1  REGLEMENTETS VIRKEOMRÅDE

1.1

Reglementet gjelder for virksomhet som helt eller delvis er finansiert av ekstern oppdragsgiver/ bidragsyter. Med virksomhet menes forskning, utredning, undervisning og andre oppgaver som universitetet utfører. Alle utdanningstilbud, som videre- og etterutdanning samt voksenopplæring som finansieres av egenandel, uavhengig av om disse tilbudene er initiert av Universitetet eller ekstern oppdragsgiver, er også regulert av dette reglement.

Reglementet omhandler ikke eksterne bidrag som universitetets tilsatte mottar personlig for deltagelse i råd, komiteer eller utvalg. 

Reglementet gjelder for alle deler av virksomheten ved Universitetet i Tromsø.

1.2

Reglementet erstatter departementets  rundskriv F-10-96 av 07.03.96, og lokalt reglement for eksternt finansiert virksomhet ved Universitetet i Tromsø av 10.12.1997. 

§ 2  DEFINISJONER 

Med oppdragsvirksomhet menes her eksternt finansiert virksomhet som etter bestilling utføres mot betaling, og der oppdragsgiver betinger seg eiendomsretten til resultatene oppdraget frembringer.

Med bidrag/gaver menes virksomhet der ekstern bidragsyter bare dekker en del av utgiftene til prosjektet eller at bidragsyter gir et generelt tilskudd til et bestemt formål.

I reglementet brukes benevnelsen fakultet også om Norges fiskerihøgskole (NFH), Tromsø Museum, Samisk senter, Program for læring og praktisk pedagogikk (PLP), Universitetets senter for etter- og videreutdanning (UVETT) og Universitetsbiblioteket.

Hovedreglene

§ 3 SØKNAD OM MIDLER

Søknader om eksterne midler skal være i regi av Universitetet. Alle søknader skal gå gjennom fakultetsadministrasjon og undertegnes av fakultetsdirektør eller den fakultetsdirektør delegerer dette ansvaret til. Søknader fra Sentrene om midler skal undertegnes av forskningsdirektøren eller den forskningsdirektøren delegerer dette ansvaret til. 

§ 4 AVTALE/KONTRAKT

4.1

For hvert enkelt oppdrags-/bidragsprosjekt skal det foreligge skriftlig kontrakt mellom oppdragsgiver/bidragsyter og Universitetet i Tromsø. I utgangspunktet bør standardkontrakt brukes. 

I tilfeller hvor andre kontraktsformular foreligger, skal vilkårene i standardkontrakten tjene som minimumsvilkår for aksept av eksterne midler. 

Ved bruk av andre kontrakter må eventuelle særvilkår komme som tillegg til punktene i standardkontrakten. Følgende forhold må være regulert ved bruk av andre kontrakter:

· Målsetningen med bruk av midlene

· Varighet/kontraktsperiode

· Prosjektansvarlig

· Økonomi og betalingsbetingelser (tidspunkt og beløp)

· Rettigheter, plikter og ansvar for partene

· Publiseringsrettigheter

· Eiendomsretten til resultatet av prosjekter og eiendomsretten til  utstyr kjøpt inn på prosjektet.

· Rapporteringsrutiner

· Heving/oppsigelse av avtalen

· Behandling av tvister 

Kontrakter hvor ett eller flere av disse punktene er utelatt skal godkjennes av universitetsdirektøren før de undertegnes.

4.2

Alle kontrakter skal undertegnes av prosjektansvarlig og fakultetsdirektør (eller universitetsdirektør).

Prosjektansvarlig godkjenner, med sin underskrift på kontrakten, at den faglige delen av prosjektet er gjennomførbart innenfor de rammer som foreligger i kontrakten.

Fakultetsdirektør/universitetsdirektør har ved sin underskrift ansvar for at prosjektet lar seg gjennomføre med tanke på infrastruktur og de økonomiske rammer som foreligger i kontrakten, samt at gjeldende regler for forvaltning av eksterne midler er fulgt.

§ 5 KOSTNADSDEKNING - FULLBUDSJETTERINGSPRINSIPPET

5.1

Prosjekter som utføres i samarbeid med, eller på oppdrag fra ekstern institusjon, skal alltid fullbudsjetteres. Det skal søkes dekning for alle direkte og indirekte utgifter som påløper, inklusive dekning av det faste personalets lønn.

5.2

For prosjekter det er forbundet lønnsutgifter med skal indirekte utgifter beregnes på bakgrunn av Universitetets gjennomsnittskostnader per årsverk for husleie(arealkostnader), IT-kostnader, telefon, bibliotek, porto, administrasjon, kontorrekvisita med mer. Universitetsdirektøren vil årlig utarbeide oversikt over hvor stor disse kostnadene er. For prosjekter hvor noen av disse utgiftskomponentene fremgår som en direkte utgift på prosjektet, eller ikke er relevant for prosjektet, skal en ikke ta med disse ved beregning av de indirekte utgiftene.

5.3

For prosjekter det ikke er forbundet lønnsutgifter med, belastes et administrativt gebyr. Dette gebyret skal dekke utgifter til regnskapsføring/oppfølging av prosjektet. Gebyret skal som minimum utgjøre   3 % av hele bevilgningen. Minstesats for gebyret er kr 500. Ved spesielt store driftsbevilgninger bør det vurderes individuelt hvor store kostnader som er forbundet med forvaltning av prosjektet.

5.4

De indirekte kostnadene på prosjektet utgiftsføres på egen art i 9-serien (se kontoplan). Inntektene inntektsføres på egen inntektsart i 9 serien  (se kontorplan) på overheadkonto/ konto for dekningsbidrag. Enhetene er selv ansvarlig for at disse utgiftene posteres i regnskapet.

§ 6  BUDSJETTERING/ BEHANDLING AV MIDLER

6.1

Alle eksterne midler tildelt en enhet ved Universitetet i Tromsø skal regnskapsføres av Universitetet.

6.2

Det er ikke anledning å opprette private bankkonti for forskningsmidler når midlene skal benyttes ved universitetet. Forskningsmidler som forskere får tildelt på bakgrunn av sin stilling ved Universitetet skal alltid forvaltes av Universitetet.

6.3

På grunn av likviditetshensynet skal oppdragsgivere/bidragsytere normalt betale forskuddsvis. Dersom det ikke lar seg gjøre å få forskuddsvis betaling fra oppdragsgiver/bidragsyter, skal det legges opp til månedlig fakturering. Unntak fra denne regelen må godkjennes av Universitetsdirektøren/ økonomiavdelingen.

6.4

Inntekter i forbindelse med eksternt finansierte prosjekter skal som hovedregel faktureres. Det skal benyttes særskilt skjema for ”ordregrunnlag” i forbindelse med utsendelse av faktura.

6.5

Det er anledning til å føre inntekter fra flere kilder inn på samme prosjektkonto. For tilfeller hvor det er ønskelig å holde oversikt over midler fra ulike kilder er det tillatt å operere med flere prosjekt​kontoer. 

§ 7 MEDVIRKNING I PROSJEKTER

7.1

I tilfeller der finansieringskilden ikke stiller krav til eiendomsretten til resultatene av prosjektet, og prosjektet er av faglig interesse for Universitetet, kan fakultetet/enheten beslutte å dekke en andel av utgiftene til prosjektet over Universitetets ordinære budsjett. Slik medvirkning skal inntektsføres på prosjektet ved bruk av egen inntektsart i 9-serien (se kontoplan). Kostnadene føres på egen kostnadsart i 9-serien (se kontoplan) for medvirkning i eksterne prosjekter. Det er ikke anledning til å redusere kostnadsiden i prosjektet for å synliggjøre en slik medvirkning i prosjektet. 

7.2

Dersom Universitetets fast ansatte personale arbeider på et eksterne prosjekt skal lønnsutgiftene normalt belastes prosjektet. Dersom det gjelder lønn for kortere perioder bør enheten tilsatte er ansatt på kompenseres ved overføring på egne arter i 9-serien (se kontoplan), slik at en unngår unødvendig ompostering av lønnsutgifter som er kostnadskrevende.

Prosjektforvaltning

§8 OPPGAVER PÅ SENTRALT NIVÅ

8.1

Sentraladministrasjonen skal føre kontroll med at gjeldende reglementer til enhver tid blir fulgt. Universitetsdirektøren avgjør i tvilstilfeller hvordan eksterne midler skal forvaltes. 

8.2

Sentraladministrasjon oppretter prosjekter, når første innbetaling foreligger. Prosjekter kan også opprettes når det foreligger godkjent kontrakt og finansieringsplan. 
8.3

Sentraladministrasjon er ansvarlig for å utarbeide sentrale statistikker om ressursbruk og omfanget av den eksternt finansierte virksomheten. 

§ 9  OPPGAVER PÅ  FAKULTETSNIVÅ

9.1

Når fakultetene søker om å opprette en ekstern prosjektkonto skal følgende forelegges: kopi av søknad om midler (dersom søknad eksisterer), gyldig kontrakt, finansieringsplan for hele prosjektperioden, samt finansieringsplan/budsjett for inneværende år.

9.2

Fakultetene undertegner selv kontrakter med oppdragsgivere/bidragsytere. Kontrakter som ikke oppfyller kravene til minimumsinnhold som stilles i § 4, skal godkjennes av Universitetsdirektøren. Alle kontrakter skal undertegnes av prosjektansvarlig og fakultetsdirektør (eller den fakultetsdirektør delegerer dette ansvaret til), eller av prosjektansvarlig og universitetsdirektør.

9.3

Fakultetene er ansvarlige for at budsjettene til de ulike prosjektene til enhver tid overholdes. Prosjekter med underdekning må dekkes av fakultetene/enhetene selv. 

9.4 

Fakultetsstyret tar selv stilling til ønskeligheten, omfang, tidsplan og budsjett for eksternt finansiert virksomhet ved fakultetet. Dersom prosjektet omfatter flere fakultet, skal det lages en samarbeids​avtale der fakultetene utpeker en ansvarlig prosjektleder, og hvilket fakultet som skal ha det regnskapsmessige ansvaret for prosjektet.

9.5

Fakultetene skal føre en oversikt som viser omfanget av den eksternt finansierte virksomheten, herunder også andre prosjekter som helt eller delvis finansieres av andre.

§10 ØKONOMISK OG PERSONALADMINISTRATIV FORVALTNING

10.1

Økonomisk og personal administrativ forvaltning foretas som for annen virksomhet ved Universitetet, i henhold til gjeldende lover og øvrig regelverk.

10.2

Eksterne midler kan disponeres når konto (internt i regnskapet) er opprettet og midler er overført til universitetet, eller at det foreligger en bindende avtale fra betalingsdyktig oppdragsgiver/bidragsyter.

10.3

Lønn kan utbetales etter at tilsetting er foretatt av Universitetets tilsettingsmyndighet.

§ 11 MERVERDIAVGIFT

Universitetet er avgiftspliktig i henhold til merverdiavgiftsloven av 19. juni 1969 nr.66 dersom eksterne prosjekter omfatter tjenester som er nevnt i lovens §13, 2.ledd. Spesielt gjelder dette analyse, kontroll og prøving av varer. Enheter som skal utføre slike oppdrag, skal før det inngås kontrakt med oppdragsgiver rapportere dette til Universitetsdirektøren/ økonomiavdelingen, for å få avklart om det skal beregnes merverdiavgift på prosjektet. 

